**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: Švedski parlament**

**Datum: 21.01.2014.**

**Br.: Z-01/14**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs.) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[Uvod 2](#_Toc378774224)

[Organizacija administracije Švedskog parlamenta 3](#_Toc378774225)

[Odbori Švedskog parlamenta 6](#_Toc378774226)

[Odnos parlamenta i nezavisnih državnih organa 9](#_Toc378774227)

# Uvod

Švedski parlament (*Riksdag*, zvanično šved. *Sveriges riksdag)* je jednodomni parlament koji ima 349 poslanika koji se biraju po proporcionalnom izbornom sistemu sa mandatom od četiri godine. Poslanici parlamenta imaju zamenike. Ustavne funkcije Parlamenta su navedene u okviru Instrumenta Vlade (šved. *Regeringsformen*) a njegov rad je uređen Zakonom o parlamentu (šved. *Riksdagsordningen*). Sedište parlamenta je na na ostrvu Helgeandsholmen u centralnom delu Stokholma. Kralj ili kraljica Kraljevine Švedske je zvanični šef države.

Švedski parlament donosi zakone, bira predsednika Vlade, utvrđuje državne poreze, usvaja državni budžet i odlučuje kako će državni fondovi biti korišćeni. Za razliku od većine drugih parlamentarnih monarhija, u Švedskoj od 1974. godine kandidata za predsednika Vlade predlaže predsednik Švedskog parlamenta a o izboru predsednika Vlade odlučuje parlament glasanjem. Nakon konsultacija sa predstavnicima parlamentarnih poslaničkih grupa i potpredsednicima parlamenta, predsednik parlamenta podnosi parlamentu predlog za imenovanje predsednika Vlade. Parlament glasa o predlogu u roku od četiri dana, bez prethodne rasprave u odboru. Ako više od polovine poslanika glasa protiv predloga, on je odbijen, a u suprotnom on je usvojen.

Parlament nadzire rad Vlade i administracije Kraljevine Švedske. Parlamentarni Odbor za ustavna pitanja prati i nadzire rad ministara u okviru obavljanja njihovih službenih dužnosti i upravljanje poslovima Vlade. Odbor za ustavna pitanja ima pravo da pristupi dokumentaciji o odlukama koje donosi Vlada, kao i bilo kojim drugim vladinim dokumentima koje Odbor za ustavna pitanja smatra neophodnim za obavljanje svog nadzora. Drugi parlamentarni odbori i svaki poslanik imaju pravo da se u pisanoj formi obrate Odboru za ustavna pitanja u vezi bilo kog pitanja koje se odnosi na obavljanje službenih dužnosti ministara i rad Vlade. Ukoliko je to neophodno, ali najmanje jednom godišnje, Odbor za ustavna pitanja dostaviće parlamentu svoja zapažanja u vezi sa njegovim nadzorom nad radom Vlade i ministara. U tom povodu, parlament može da sačini formalnu izjavu Vladi.

Od 349 poslaničkih mesta, 310 su osnovna (fiksna) a 39 poslaničkih mesta su promenljiva (preostala). Stalna poslanička mesta se raspoređuju među izbornim jedinicama na osnovu izračunavanja odnosa između broja birača u svakoj izbornoj jedinici i ukupnog broja birača u celoj Švedskoj. Promenljiva (preostala) poslanička mesta се raspoređuju po principu pune proporcionalne zastupljenosti na osnovu dobijenih glasova na nacionalnom nivou. Raspodela poslaničkih mandata među izbornim jedinicama određuje se istovremeno na period od četiri godine. U raspodeli poslaničkih mandata mogu da učestvuju samo političke stranke koje osvoje najmanje 4% glasova od ukupnog broja glasača na izborima. Stranka koja osvoji manje glasova, može da učestvuje u raspodeli osnovnih poslaničkih mandata u izbornoj jedinici u kojoj osvoji najmanje 12% glasova. U sadašnjem sazivu Švedskog parlamenta 44,7 % poslanika su žene. Sledeći parlamentarni izbori trebalo bi da budu održani 14. septembra 2014.

# Organizacija administracije Švedskog parlamenta

Administracija Švedskog parlamenta ima zadatak da podržava rad parlamenta, odnosno da poslanicima obezbedi dobre uslove za rad, stavljajući im na raspolaganje različite vidove profesionalne podrške.

Na čelu administracije se nalazi Odbor parlamenta. Administracijom upravlja Generalni sekretar.

Organizacija administracije parlamenta, prema organizacionim jedinicama, je sledeća:

* Odbor parlamenta,
* Generalni sekretar,
* Interni revizor,
* Kabinet predsednika i Generalnog sekretara,
* Sekretarijat,
* Istraživačko odeljenje,
* Odeljenje odbora,
* Administrativno odeljenje,
* Odeljenje usluga i održavanja,
* Odeljenje za informatiku,
* Odeljenje za odnose s javnošću.

*Odbor parlamenta*

Odbor parlamenta upravlja administracijom parlamenta i odlučuje i planira rad samog parlamenta. Predsednik parlamenta je ujedno i predsednik Odbora. Odbor donosi odluke o važnim pitanjima koja se odnose na međunarodne aktivnosti parlamenta.

Predsednik upravlja parlamentom, a u tome mu pomaže Odbor parlamenta. Odbor čini deset članova i predsednik parlamenta koji je ujedno i predsednik Odbora. U radu Odbora mogu učestvovati i poslanici koji nisu članovi pomenutog Odbora. Po hijerarhiji odmah ispod Odbora je i Savet poslanika. Na čelu Saveta poslanika je Generalni sekretar parlamenta. Savet poslanika se bavi administrativnim pitanjima koja su od posebnog interesa za poslanike kao što je npr. smeštaj, putovanja, tehnička oprema i sl. Svaka parlamentarna politička stranka bira po jednog svog člana u Savetu poslanika.

*Generalni sekretar*

Generalni sekretar je na čelu administracije parlamenta. Njega bira parlament i to od strane tela u čijem sastavu su predsednik parlamenta i predsednici poslaničkih grupa. Sekretar je odgovoran za rad administracije i nalazi se na njenom čelu. On je dužan da svoj rad usmeri u skladu sa direktivama i smernicama koje dobija od Odbora parlamenta.

*Interni revizor*

Interni revizor je odgovoran za unutrašnju reviziju i pruža podršku po pitanjima unutrašnje kontrole. Interni revizor za svoj rad odgovara Odboru parlamenta i Generalnom sekretaru.

*Kabinet predsednika Parlamenta i kabinet Generalnog sekretara*

Kabinet predsednika Parlamenta i kabinet Generalnog sekretara pomaže ovim licima u radu. Kabinet sačinjavaju sekretar i pres služba predsednika.

*Sekretarijat parlamenta*

Sekretarijat se sastoji od Glavnog biroa, zakonodavnog odeljenja, odeljenja za pripremu sednica, odeljenja za međunarodnu saradnju i odeljenja za usluge.

Sekretarijat je odgovoran za rad i koordinaciju samog parlamenta u procesu odlučivanja. Odgovoran je i za saradnjz sa EU.

Glavni biro je odgovoran da pripremi listu govornika za sednice parlamenta, da sarađuje sa Vladom, da sarađuje u svom radu sa sekretarima odbora i sl.

Zakonodavno odeljenje se bavi pravnim poslovima uprave, pomaži pri izradi zakona i drugih propisa. Ovo odeljenje je odgovorno i za arhivu parlamenta.

Stenografi čine deo ovog sekretarijata.

Istraživačka služba obavlja istraživačke poslove za potrebe poslanika, odbora i ostalih tela samog Parlamenta.

Služba za međunarodnu saradnju pomaže predsedniku i potpredsednicima prilikom izvršavanja njihovih međunarodnih obaveza i zadataka.

*Istraživačko odeljenje*

Istraživačko odeljenje trenutno ima 35 kvalifikovanih istraživača iz raznih oblasti (pravo, ekonomija, politikologija, prirodne nauka i sl.). Svi zajedno godišnje urade oko 2.000 istraživanja. Od ukupnog broja istraživanja oko 80% zahteva dolazi od strane poslanika. Usluge istraživača pored poslanika mogu koristiti i zaposleni u parlamentu i odbori.

Istraživači pre svega rade za poslanike i političke strane. Poslanicima su potrebne informacije u cilju izrade raznih izveštaja, prilikom učestvovanja u debatama i sl. Nakon podnošenja zahteva za istraživanje od strane poslanika, istraživači sami odlučuju na osnovu utvrđenog metoda istraživanja kako da organizuju i sprovedu zadatak. Poslanik ima pravo da zahteva da istraživanje ne bude dostupno javnosti. Javnost se može u potpunosti isključiti, a nekad se isključuje samo za određeno vreme, odnosno dok sam poslanik ne saopšti podatke u medijima ili na internetu.

*Odeljenje odbora*

Odeljenje Odbora pomaže u planiranju i u samom radu odbora, pri međunarodnim kontaktima, prilikom istraživanja, a ima obavezu i da pruži pomoć pri rešavanju pravnih pitanja. Služba odeljenja ima zadatak da pomaže članovima odbora u redovnom radu, kao i u radu u telima EU. Odeljenje odbora čine sekretari odbora i istraživači. U parlamentu ima ukupno 15 odbora i svaki ima svog sekretara.

U okviru ovog odeljenja je Odbor za evropske poslove koji ima 17 članova.

*Administrativno odeljenje*

Administrativno odeljenje je odgovorno za administrativne poslove koji uključuju pre svega: ljudske resurse, finansije i plate poslanika. Sastoji se iz odeljenja za finansije, odeljenja za administrativne usluge poslanika i ljudske resurse.

*Odeljenje usluga i održavanja*

Obuhvata tri službe i to: bezbednost, unutrašnja bezbednost i upravljanje imovinom.

*Odeljenje za informatiku*

Odeljenje za informatiku je obavezno da svim zaposlenim kao i poslanicima obezbedi IT podršku. Odeljenje za informatiku emituje sve TV emisije iz parlamenta. Snimaju se i emituju sve javne rasprave i seminari koji se održavaju u parlamentu. Program se emituje putem sajta parlamenta. Mediji mogu da koriste materijal koje ovo odeljenje prezentuje u svojim emisijama.

*Odeljenje za odnose s javnošću*

Odeljenje za odnose s javnošću je odgovorno za pružanje informacija i davanje potrebnog materijala u vezi s radom Parlamenta. Ova služba ima zadatak da promoviše otvoreni parlament. U ovom odeljenju ima oko 140 zaposlenih. Ovo odeljenje sačinjava:

* Odsek za informacije

Ovo odeljenje se bavi unutrašnjom i spoljašnom komunikacijom. Odgovorni su za medijska saopštenja, sajt parlamenta i sajt EU informacionog centra, intranet, poslove prevođenja i grafički profil parlamenta.

* Odsek za posete

Ovo odeljenje je odgovorno za posete parlamentu. Obilasci za javnost se organizuju svake nedelje. Organizuju se školski časovi, studijske posete. Štampa se poseban materijal o radu parlamenta i EU koji kasnije mogu da koriste nastavnici. Ovo odeljenje je odgovorno i za planiranje i realizaciju raznih događaja.

* Biblioteka parlamenta

Biblioteka je otvorena za javnost. Primarni zadatak biblioteke je da obezbedi članovima parlamenta sav potreban materijal koji će im služiti i pomoći pri donošenju odluka u radu parlamenta. Biblioteka takođe raspolaže aktuelnim informacijama koje mogu poslanicima i zaposlenim pomoći u radu. Biblioteka raspolaže aktima i knjigama iz oblasti prava, političkih nauka i parlamentarizma.

* Časopis „Vesti iz parlamenta i ministarstva“ prezentuje rad parlamenta i ministarstava.

Parlament nema uticaja na sadržaj časopisa.

* Odsek za parlamentarnu dokumentaciju

Odeljenje štampa sve dokumente vezane za parlament. Odgovorno je za lektorisanje tekstova.

# Odbori Švedskog parlamenta

Švedski parlament donosi stotine odluka svake godine, a pokretačka snaga su parlamentarni odbori kojih ima 15. Svaki odbor broji neparan broj članova kojih ne može biti manje od 15. Broj članova odbora utvrđuje parlament na osnovu predloga Odbora za imenovanja. Odbor za imenovanja se konstituiše na prvoj sednici novog saziva parlamenta. Svaka poslanička grupa koja je osvojila najmanje 4% glasova na parlamentarnim izborima ima jedno mesto u Odboru za imenovanja. Dodatnih deset mesta su proporcionalno raspoređena među istim poslaničkim grupama. Odbori prate i ocenjuju odluke parlamenta u oblasti svoje nadležnosti.

Posle izbora za parlament biraju se se članovi odbora. Svaki odbor ima predsednika i zamenika predsednika koje biraju članovi odbora. Ako član jedne od vladajućih stranaka predsedava radom odbora njegov zamenik biće iz opozicije, a ukoliko predsednik odbora bude biran iz opozicije tada je njegov zamenik iz vladajuće partije. U slučajevima kada na sednici odbora rezultat glasanja bude nerešen, odlučujući glas ima predsednik odbora. Svaki odbor ima svoj sekretarijat na čijem čelu se nalaze sekretari odbora a zapošljavaju od 5-10 službenika koji pomažu u izradi izveštaja odbora sa predlozima odluka. Odbori organizuju studijske posete i isto tako primaju posete kako bi pratili dešavanja u njihovim posebnm oblastima odgovornosti. Kontakti članova odbora sa biračima širom zemlje su takođe značajni u radu samih odbora, jer su često socijalni problemi koji se zatiču na terenu tema sednica odbora. Sednice odbora su načelno zatvorene za javnost. Odbor može da odluči da sednica odbora bude otvorena za javnost, u celini ili delimično, s obzirom na deo sednice koji se odnosi na pružanje informacija.

Opozicione stranke podnose većinu predloga koje razmatraju odbori jer one često imaju drugačije mišljenje od vladajuće partije. Kada se završi rasprava u odboru, pristupa se glasanju. Na sednice odbora često se pozivaju stručnjaci i interesne grupe da daju stručno mišljenje o datoj temi. Odbori često organizuju javna slušanja i sastanke informativne prirode sa predstavnicima Vlade. Odbori takođe ispituju predloge akata Evropske unije u ranijoj fazi kako bi obezbedili njihovu usklađenost sa principom supsidijarnosti, stoga što se mnogi predlozi Vlade tiču EU. Zeleni i Beli dokumenti su dokumenti u kojima Evropska komisija predstavlja svoje ideje, predloge, i konkretne mere o različitim pitanjima kojima se trenutno bavi. Rad 15 odbora Švedskog parlamenta uređen je Zakonom o parlamentu, koji određuje delokrug rada pojedinog odbora. Kada je neophodno, mogu se formirati i posebni odbori u zavisnosti od konkretnog slučaja.

*Odbor za civilne poslove*

Raspravlja pitanja koja se odnose na brak, porodicu, roditeljstvo i sprovođenje zakona koji se odnose na ove oblasti. Odbor za civilne poslove razmatra pitanja iz oblasti osiguranja, ugovornog prava, advokature, transporta, stečaja, međunarodnog privatnog prava, potrošačke politike kao i eksproprijaciju zemljišta.

*Odbor za ustavna pitanja*

Razmatra pitanja u vezi s Ustavom i Zakonom o parlamentu i druga pitanja koje se odnose na zakonodavstvo. Odbor se bavi pitanjima koja se odnose na radio i televiziju, slobodu izražavanja, slobodu veroispovesti, finansiranje štampe i političkih stranaka. Odbor takođe razmatra pitanja vezana za rad pojedinih parlamentarnih organa i organa lokalne samouprave. Odbor za ustavna pitanja ima zadatak da prati rad Vlade i njenih ministara i podnosi parlamentu izveštaje o rezultatima nadzora. Odbor za ustavna pitanja odlučuje da li poslanik ili ministar treba da bude krivično gonjen, odnosno razmatra imunitetska pitanja.

*Odbor za kulturu*

Razmatra pitanja vezana za kulturu i obrazovnje odraslih, omladinske aktivnosti, međunarodnu kulturnu saradnju kao i sportske rekreativne aktivnosti. Odbor se vrlo često bavi pitanjima koja se tiču prava verskih zajednica.

*Odbor za odbranu*

Razmatra pitanja i predloge propisa u vezi s vojnom odbranom i civilnom zaštitom, nuklearnom bezbednošću, kao i delovanje zaštite od zračenja i delovanje obalske straže.

*Odbor za obrazovanje*

Razmatra predloge propisa iz oblasti predškolskog, osnovnog, srednjeg i visokog obrazovanja, kao i finansijsku podršku studentima.

*Odbor za poljoprivredu i zaštitu životne sredine*

Razmatra pitanja iz oblasti poljoprivrede, šumarstva, hortikulture, lova i ribolova kao i meteoroloških usluga.Takođe, razmatra pitanja iz oblasti očuvanja prirode, kao i druga pitanja u vezi s očuvanjem životne sredine.

*Odbor za finansije*

Razmatra pitanja iz oblasti finansijske politike, državnog budžeta, rada centralne banke. Takođe, odbor prati izvršavanje državnog budžeta i razmatra pitanja iz oblasti monetarne, kreditne i valutne politike. Bavi se javnim nabavkama i administrativnom efikasnošću.

*Odbor za spoljne poslove*

Razmatra pitanja u oblasti spoljne politike i sporazuma s drugim državama i međunarodnim organizacijama, priprema mišljenja u vezi s spoljnom trgovinom i međunarodnom ekonomskom saradnjom.

*Odbor za zdravstvo i socijalnu zaštitu*

Razmatra pitanja u vezi zdravstvene i socijalne zaštite dece i mladih, osim za predškolski uzrast što je u nadležnosti drugog odbora. Brine o zaštiti školske dece i invalida, razmatra borbu protiv alkohola, droga, kao i celokupnu socijalnu zaštitu.

*Odbor za industriju i trgovinu*

Razmatra pitanja o opštim smernicama za industrijsku i trgovinsku politiku i pitanja iz oblasti zanatstva, trgovine, prava intelektualne svojine, energetske politike, regionalnog razvoja kao i konkurencije u poslovnom sektoru.

*Odbor za pravosuđe*

Razmatra pitanja iz oblasti rada sudova, tužilaštava, policije, odelenja koje se bavi izvršenjem zatvorskih sankcija. Takođe, odbor razmatra pitanja u vezi s Krivičnim zakonikom i Zakonom o sudovima i propisima koji su u vezi s njima ili su doneseni na osnovu njih.

*Odbor za tržište rada*

Razmatra pitanja iz oblasti tržišta rada i celokupnog radnog prava. Razmatra pitanja vezana za diskriminaciju na radu, ravnopravnost polova u radnom odnosu i kod prijema u radni odnos.

*Odbor za socijalno osiguranje*

Razmatra pitanja u vezi s sistemom socijalnog osiguranja, penzijskog osiguranja, migracijama, finansijskom podrškom porodicama s decom.

*Odbor za oporezivanje*

Priprema materijale koji se odnose na državne poreze i na poreze lokalnih samouprava, prati izvršavanje poreske politike kao i pokazatelje u vezi zaduživanja.

*Odbor za saobraćaj i komunikacije*

Razmatra pitanja u vezi drumskog, železničkog i vazdušnog saobraćaja, funkcionisanja luka, kao i elektronskih komunikacija.

# Odnos parlamenta i nezavisnih državnih organa

U skladu sa organizacijom javne uprave u Švedskoj, nezavisne institucije uživaju Ustavom zagarantovana prava, odnosno samostalnost u radu u oblasti za koju su zadužene, na isti način kao i sudovi. To je predviđeno Instrumentom Vlade u poglavlju 12, član 2. gde se navodi sledeće: ''Nijedan javni autoritet, uključujući Švedski parlament kao i organe lokalne vlasti, ne može da odredi kako da administrativni organ odlučuju u konkretnim slučajevima, koji se odnose na vršenje javnih ovlašćenja ili se odnose na primenu zakona.''[[1]](#footnote-1)

Ova administrativna nezavisnost je manje-više jedinstvena u međunarodnim odnosima, a prema informacijama saradnika Istraživačkog odeljenja Švedskog parlamenta, kao opšte pravilo postoji samo u Švedskoj i Finskoj, zbog istorijskih okolnosti, kao i usled švedske administrativne tradicije. U praksi, to znači da ministri ne smeju da intervenišu u pojedinačnim slučajevima, odnosno da ministri nisu odgovorni za bilo koje administrativne odluke, već je odgovornost preuzeta od strane samih institucija i njihovih rukovodilaca. Većina organa uprave, nezavisnih u obavljanju određenih funkcija, organizuje se u okviru izvršne vlasti, kao što je predviđeno Instrumentom Vlade. Kancelar pravde (Justitiekanslern*)*, javni tužilac, centralni upravni odbori i upravni odbori kantona nalaze se pod kontrolom Vlade. I ostali organi državne uprave su za svoj rad odgovorni Vladi, osim ako su u nadležnosti Švedskog parlamenta, u skladu sa aktima Vlade ili na osnovu drugih zakona.[[2]](#footnote-2)

Kroz sprovođenje državne politike Vlada upravlja i kontroliše rad nezavisnih institucija preko organizacione šeme, budžeta i u delu koji se odnosi na imenovanje osoblja. Iako je većina organa uprave organizovana u okviru Vlade, nekoliko institucija su pod direktnom parlamentarnom kontrolom, kako bi se osigurala nezavisnost u radu. Najvažnije među njima su Centralna banka (*Riksbanken*), Nacionalna revizorska institucija (*Riksrevisionen*) i Parlamentarni ombudsman (*Riksdagens ombudsmän /Justitieombudsmannen)*. Uloga Parlamenta je definisana Ustavom i Zakonom o parlamentu*[[3]](#footnote-3).* Sudske ili administrativne funkcije ne može da obavlja Švedski parlament*,* osim ukoliko to sledi iz osnovnih zakona ili Zakona o parlamentu. To je prikaz doktrine podele vlasti koja inače ne preovladava u Švedskoj. Oblici saradnje parlamenta i nezavisnih institucija su određeni zakonima koji regulišu osnivanje i rad nezavisnih institucija.

*Parlamentarni ombudsman (Riksdagens ombudsmän/Justitieombudsmannen)*

Zakon o parlamentu[[4]](#footnote-4) navodi da Švedski parlament bira ombudsmane u skladu sa aktom Vlade u cilju nadzora nad primenom zakona i drugim javnim aktivnostima. Instituciju parlamentarnog ombudsmana čine četiri parlamentarna ombudsmana, od kojih je jedan glavni parlamentarni ombudsman. Glavni parlamentarni ombudsman obavlja funkciju administrativnog direktora i utvrđuje glavne aktivnosti ombudsmana. Švedski parlament može dodatno da izabere jednog ili više zamenika ombudsmana. Glavni parlamentarni ombudsman, tri parlamentarna ombudsmana, kao i zamenici ombudsmana biraju se pojedinačno. U skladu sa predlogom Odbora za ustavna pitanja, parlamentmože smeniti sa funkcije parlamentarnog ombudsmana ili zamenika ombudsmana, ukoliko je izgubio poverenje parlamenta. Ako parlamentarni ombudsman ode u penziju pre vremena, parlament bira naslednika, bez odlaganja, na novi period od četiri godine. Izbor jednog parlamentarnog ombudsmana ili zamenika ombudsmana vrši se na predlog Odbora za ustavna pitanja.

*Državna revizorska institucija (Riksrevisionen)*

Poglavlje 8, član 12. Zakona o parlamentu navodi da Švedski parlamentbira tri generalna revizora, u skladu sa Poglavljem 13, član 8. Instrumenta Vlade. Generalni revizori se biraju pojedinačno. Generalni revizor ne može biti ponovo biran. Jedan generalni revizor odgovoran je za administrativne poslove i parlament određuje koji od revizora preuzima tu odgovornost. Izbore generalnog revizora priprema Odbora za ustavna pitanja. Generalni revizori su nezavisni u odlučivanju koje aktivnosti će biti predmet revizije. Oni utvrđuju kako se revizija sprovodi i u skladu sa tim formulišu zaključke revizije, imajući u vidu pravila propisana zakonom. Art.Dalje odredbe koje se tiču poslovanja Nacionalne kancelarije za reviziju propisane su *Z*akonom o parlamentu i drugim zakonima.

Iako ne postoji posebno telo u Švedskom parlamentu odgovorno za rad nezavisnih institucija, na nadležnim odborima razmatraju se izveštaji o aktivnostima Centralne banke i Državne revizorske institucije. Može se zaključiti da je cilj organizovanja institucija koje su za svoj rad odgovorne parlamentu, da se osigura nezavisnost od izvršne vlasti. Parlament sprovodi periodični nadzor da li institucija ispunjava svoju svrhu i da li posluje profesionalno, u skladu sa principima efikasnosti i rentabilnosti, a podrazumevaju se i zahtevi za informacijama o internim upravljačkim procesima. U tom smislu, postoji mogućnost da se ukaže na nedostatke u poslovanju, kao i da se pruže sugestija za unapređenje rada i postizanje boljih rezultata.

**Izvori informacija:**

ECPRD request No. 1381 **“**Parliamentary cooperation with independent institutions “

*Sveriges riksdag*. [www.riksdagen.se/en](http://www.riksdagen.se/en)

Istraživanje uradili:

Zoran Manojlović

mlađi savetnik-istraživač

Marina Prijić

viši savetnik-istraživač

Ivana Stefanović

viši savetnik-istraživač

1. *The Instrument of Government*:<http://www.riksdagen.se/Global/dokument/dokument/laws/the-instrument-of-government-2012.pdf> [↑](#footnote-ref-1)
2. *European Centre for Parliamentary Research and Documentation: Request 1381.* - *Parliamentary cooperation with independent institutions* [↑](#footnote-ref-2)
3. <http://legislationline.org/download/action/download/id/2154/file/Sweden_Riksdag_Act_2007htm/preview> [↑](#footnote-ref-3)
4. Poglavlje 8. Pojedini organi i funkcioneri, član 11. Zakona o parlamentu [↑](#footnote-ref-4)